### Resumé

4. udgave af Delegerings- og kompetencefordelingsplanen forelægges til godkendelse.

### Sagsfremstilling

Der er udarbejdet udkast til 4. udgave af Delegerings- og kompetencefordelingsplanen.

Den 1. udgave af den samlede delegerings- og kompetencefordelingsplan blev godkendt i [adresse] den 20. februar 2008.

I forbindelse hermed blev det besluttet, at regelsættet løbende skal evalueres, udvikles og tilrettes i takt med de erfaringer, som vil blive gjort i forbindelse med anvendelsen af delegerings- og kompetencefordelingsplanen.

Hensigten med planen var at skabe et samlet overblik over, hvor kompetencen til at træffe beslutninger i Vejle Kommune bør placeres, så både politikere, ansatte og andre kan skaffe sig oplysninger om, på hvilket niveau en konkret sag skal afgøres. Tanken var endvidere, at planen skulle fungere som et hjælpemiddel i kommunens daglige drift.

3.  udgave af planen er fra 2018.

4.  udgave af planen er opdateret med delegationer, som er vedtaget af Byrådet efter vedtagelse af 3. udgave af planen i 2018.

Alle forvaltninger er blevet hørt i forhold til planen, og der er foretaget ændringer/tilføjelse af delegationer efter ønske fra de enkelte forvaltninger, f.eks. på grund af ændringer i lovgivningen. Som eksempel kan nævnes ændring af reglerne om VVM-vurderinger (nu kaldet miljøvurderinger).

Desuden er der foretaget sproglige præciseringer i planen. Ligeledes er der indsat overskrifter i afsnittet om "Fælles områder" for at skabe et bedre overblik.

Som bilag til sagen er vedlagt to udgaver af den opdaterede plan.

En udgave, hvori ændringer er markeret. Her er delegationer, vedtaget af byrådet efter 2018, indsat med grøn tekst samt angivelse af dato for byrådets behandling. Øvrige ændringer er markeret med rød tekst ved ny tekst og overstregninger af tekst, som udgår.

Den anden udgave er en udgave uden rettelsesmarkeringer.

### Sagens videre forløb

Efter behandling i relevante stående udvalg skal sagen behandles i Økonomiudvalget og Byrådet.

### Indstilling Kommunaldirektøren indstiller

**at** delegerings- og kompetencefordelingsplanen for så vidt udvalgets ressortområde anbefales med henblik på Byrådets godkendelse.

### Beslutning

Anbefalet.